The Exeter Book (Jebson)/Deor

Ƿelund him be ƿyrman      ƿræces cunnade,

anhydiȝ eorl      earfoþa dreag,

hæfde him to ȝesiþþe      sorȝe and lonȝaþ,

ƿintercealde ƿrace,      ƿean oft onfond

siþþan hine Niðhad      on nede leȝde,

sƿoncre sconobende      on syllan monn.

Ðæs ofereode,      þisses sƿa mæȝ.

Beadohilde ne ƿæs      hyre broðra deaþ

on sefan sƿa sar      sƿa hyre sylfre þinȝ,

þæt heo ȝearolice      onȝietan hæfde

þæt heo eacen ƿæs;      æfre ne meahte

þriste ȝeþencan      hu ymb þæt scolde.

Ðæs ofereode,      þisses sƿa mæȝ.

Ƿe þæt Mæðhilde      mona ȝefruȝnon

ƿurdon ȝrundlease      Ȝeates friȝe,

þæt hi seo sorȝlufu      slæp ealle binom.

Ðæs ofereode,      þisses sƿa mæȝ.

Ðeodric ahte      þritiȝ ƿintra

Mærinȝa burȝ;      þæt ƿæs moneȝum cuþ.

Ðæs ofereode,      þisses sƿa mæȝ.

Ƿe ȝeascodan      Eormanrices

ƿylfenne ȝeþoht;      ahte ƿide folc

Ȝotena rices;      þæt ƿæs ȝrim cyninȝ.

Sæt secȝ moniȝ      sorȝum ȝebunden,

Ƿean on ƿenan,      ƿyscte ȝeneahhe

þæt þæs cynerices      ofercuman ƿære.

Ðæs ofereode,      þisses sƿa mæȝ.

Siteð sorgceariȝ,      sælum bidæled,

on sefan sƿeorceð,      sylfum þinceð

þæt sy endeleas      earfoða dæl,

mæȝ þonne ȝeþencan      þæt ȝeond þas ƿoruld

ƿitiȝ Dryhten      ƿendeþ ȝeneahhe,

eorle moneȝum      are gesceawað,

ƿislicne blæd,      sumum ƿeana dæl.

Ðæt ic bi me sylfum      secȝan ƿille,

þæt ic hƿile ƿæs      Heodoninȝa scop,

dryhtne dyre;      me ƿæs Deor noma.

Ahte ic fela ƿintra      folgað tilne,

holdne hlaford,      oþ þæt Heorenda nu,

leoðcræftiȝ monn,      londryht ȝeþah

þæt me eorla hleo      ær ȝesealde.

Ðæs ofereode,      þisses sƿa mæȝ.